ชื่อเรื่อง รายงานการใช้หนังสือส่งเสริมการอ่าน กลุ่มสาระการเรียนรู้สุขศึกษาและพลศึกษา

(สุขศึกษา) ชั้นประถมศึกษาปีที่ 1

ผู้วิจัย นายอลงกรณ์ บุญเลิศ

ปีที่วิจัย 2556

บทคัดย่อ

กลุ่มสาระการเรียนรู้สุขศึกษาและพลศึกษา เป็นกลุ่มสาระที่มีความสำคัญในด้านการพัฒนาพฤติกรรมการเรียนรู้ของผู้เรียน ด้านสาระความรู้เกี่ยวกับสุขภาพที่จำเป็นของผู้เรียน การศึกษาค้นคว้าฉบับนี้มีจุดมุ่งหมายเพื่อพัฒนาแผนการจัดการเรียนรู้ โดยใช้หนังสือส่งเสริมการอ่าน ชั้นประถมศึกษาปีที่ 1 เพื่อหาดัชนีประสิทธิผลของแผนการจัดการเรียนรู้ โดยใช้หนังสือส่งเสริมการอ่าน เพื่อเปรียบเทียบผลสัมฤทธิ์ทางการเรียนระหว่างแบบทดสอบก่อนเรียนและหลังเรียน ของนักเรียนจากการใช้หนังสือส่งเสริมการอ่าน กลุ่มตัวอย่างที่ใช้ในการศึกษาค้นคว้าคือ นักเรียนชั้นประถมศึกษาปีที่ 1 โรงเรียนบ้านสิริขุนหาญ สังกัดองค์การบริหารส่วนจังหวัด ศรีสะเกษ กรมส่งเสริมการปกครองท้องถิ่น กระทรวงมหาดไทย จำนวน 28 คน เครื่องมือที่ใช้ในการศึกษาค้นคว้า คือ แผนการจัดการเรียนรู้โดยใช้หนังสือส่งเสริมการอ่าน กลุ่มสาระการเรียนรู้สุขศึกษาและพลศึกษา ชั้นประถมศึกษาปีที่ 1 จำนวน 10 แผน หนังสือส่งเสริมการอ่าน สาระที่ 2 ชีวิตและครอบครัว กลุ่มสาระการเรียนรู้สุขศึกษาและพลศึกษา (สุขศึกษา) ชั้นประถมศึกษาปีที่ 1 จำนวน 10 เรื่อง แบบทดสอบย่อยท้ายแผนการจัดการเรียนรู้ จำนวน 10 ชุด ชุดละ 5 ข้อ และแบบวัดผลสัมฤทธิ์ทางการเรียน จำนวน 20 ข้อ สถิติที่ใช้ในการวิเคราะห์ข้อมูล คือ ค่าเฉลี่ยส่วนเบี่ยงเบนมาตรฐาน ค่าร้อยละ ค่าประสิทธิภาพ ค่าดัชนีประสิทธิผล และการทดสอบ Pre - test, Post - test

ผลการศึกษาค้นคว้า พบว่า แผนการจัดการเรียนรู้ กลุ่มสาระสุขศึกษาและพลศึกษา

โดยใช้หนังสือส่งเสริมการอ่าน สาระที่ 2 ชีวิตและครอบครัว ชั้นประถมศึกษาปีที่ 1 มีประสิทธิภาพเท่ากับ 96.50/86.25 มีประสิทธิผลเท่ากับ 0.7467 คิดเป็นร้อยละ 74.67 นักเรียนที่เรียนด้วยแผนการจัดการเรียนรู้ กลุ่มสาระการเรียนรู้สุขศึกษาและพลศึกษา โดยใช้หนังสือส่งเสริมการอ่าน มีผลการเรียนหลังเรียนสูงกว่าก่อนเรียนอย่างมีนัยสำคัญทางสถิติที่ระดับ .05 คุณภาพหนังสือส่งเสริมการอ่านจากการประเมินของผู้เชี่ยวชาญมีค่าเฉลี่ยอยู่ในระดับมากที่สุด และความพึงพอใจของนักเรียนที่มีต่อการจัดกิจกรรมการเรียนรู้ กลุ่มสาระการเรียนรู้สุขศึกษาและพลศึกษา โดยใช้หนังสือส่งเสริมการอ่าน อยู่ในระดับมากที่สุด

โดยสรุป ประโยชน์ที่นักเรียนได้รับจากการศึกษาค้นคว้าครั้งนี้ นักเรียนมีพัฒนาการด้านสติปัญญา เกิดความคิดรวบยอด มีความกระตือรือร้นที่จะศึกษาค้นคว้าด้วยตนเอง เกิดความสนุกสนานเพลิดเพลิน และเข้าใจในสิ่งที่เรียนรู้ตามหลักสูตรดังจะเห็นได้จากผลสัมฤทธิ์ทางการเรียนหลังเรียนสูงกว่าก่อนเรียน คิดเป็นร้อยละ 74.67 และระดับพึงพอใจอยู่ในระดับมากที่สุด